Ifølge langtidsprognoserne er der blot udsigt til omkring ti millimeter regn på landsplan resten af maj.

Sølle fem millimeter regn. Så lidt er der kommet i løbet af de første 12 dage af maj. Selvom maj er blandt de tre tørreste måneder herhjemme, er det alligevel en usædvanlig tør start på måneden. Normalt falder der 47,3 millimeter nedbør i årets sidste forårsmåned. Dermed er vi blot en tiendedel af vejen mod den normale nedbørsmængde. Og det er noget, der kan mærkes i naturen, som efterhånden tørster efter vand. Der er bare det problem, at langtidsprognoserne spår beskedne mængder nedbør resten af måneden. Udsigt til lang periode uden nedbør Hen over weekenden er der udsigt til overvejende tørvejr og masser af sol mange steder. Men særligt i Jylland er prognoserne begyndt at spå om kraftige regnbyger fra søndag til tirsdag, der kan være med torden og måske skybrud. Disse byger bliver dog så lokale, at de på landsplan ikke rykker særlig meget ved de samlede nedbørsmængder. Efter tirsdag ser det så ud til, at vi går en lang periode i møde med stort set ingen nedbør. Brandfaren stiger De kommende dages kraftige byger kan lokalt give over 15 millimeter nedbør, men specielt over de østlige egne bliver nedbørsmængderne fortsat meget sparsomme. Derfor er der mange steder, hvor tørkeindekset kun går én vej, og det er opad. Den manglende regn fra oven giver ikke bare problemer for naturen, men det får også brandfaren til at stige. Vandingindekset herunder indikerer, at tørken efterhånden er meget kritisk i det nordøstlige Jylland og øst for Storebælt. I resten af Jylland og på Fyn kan man blive reddet af bygerne. Kan blive blandt de tørreste Flere prognoser forudser, at vi de næste to ugers tid blot får omkring 10 millimeter nedbør på landsplan. Hvis langtidsprognoserne får ret, kan årets maj ende blandt de tørreste, der nogensinde er registreret i Danmark. Faktisk kan maj måske bliver det blot tredje år siden årtusindeskiftet, der har mulighed for at hoppe ind i top ti. Om det sker, er endnu for tidligt at sige noget konkret om. Men måneden er godt på vej til at blive usædvanlig tør. Den tørreste maj i Danmark fandt sted i 1959, hvor der kun faldt ni millimeter nedbør i løbet af månedens 31 dage.